800 medarbejdere i hjemme- og sygeplejen på skolebænken

Medarbejdere, der kører ud til borgerne i Horsens Kommune og yder alt fra støtte, behandling og træning i hjemmet, gennemgår et omfattende kompetenceudviklingsforløb, der forløber over det kommende halvandet år. 

De mange forskellige faggrupper sætter sig på skolebænken for at lære om helhedspleje, borgerens selvbestemmelse og samarbejdet mellem faggrupper på tværs. Alt sammen for at kunne give borgerne en mere sammenhængende og helhedsorienteret støtte og pleje.

På kurserne, som foregår på Social- og Sundhedsskolen i Horsens, deltager social- og sundhedshjælpere, social- og sundhedsassistenter, sygeplejersker, terapeuter, visitatorer, og andre faggrupper fra både dag-, aften- og nattevagt. Også medarbejdere fra private leverandører af hjemme- og sygepleje er med.

Fælles fokus på borgernes behov og ønsker
I alt skal 32 hold deltage på seks kursusdage fordelt over cirka to måneder. Holdene bliver sammensat på tværs af fagligheder, teams og vagtlag. Ifølge Maila Tandrup, der er sundheds- og ældrechef i Horsens Kommune, er det et helt bevidst valg at sende så mange medarbejdere af sted – og at gøre det sammen:

-Det skaber en fælles bevægelse i implementeringen af ældreloven, som skal sætte sig som en ny kultur for, hvordan vi øger kvaliteten i den ældres hverdagsliv. Når medarbejdere arbejder tættere sammen og har en fælles tilgang til helhedspleje, bliver det lettere at tage udgangspunkt i den enkelte borgers behov og ønsker – og dermed skabe bedre sammenhæng og kvalitet i den ældres liv. Medarbejderne får en bedre forståelse for hinandens opgaver - de laver perspektivskiftet sammen, hvilket styrker samarbejdet med både borgere, pårørende og hinanden. 

Ny viden styrker indsatsen hos borgerne
Kompetenceforløbet tager afsæt i de principper, der ligger bag den nye ældrelov og arbejdet med helhedspleje. 

-Det er fedt at få lov til at blive opdateret fagligt og at være blandt de første til at få nye redskaber og metoder med ud i vores teams. Vi lærer nogle metoder og værktøjer, som sætter perspektiv på det arbejde, vi allerede gør, og som øger fagligheden ude i vores gruppe. Det giver udviklende snakke og nye perspektiver på borgeren, siger social- og sundhedsassistent Lærke Thorsø Nielsen, fra Team Social Helhedspleje i Horsens Kommune, og deltager på kursets hold to.

-Det er superspændende at gå på kurset. Helhedspleje giver god mening – jeg er stor fortaler for at se hele mennesket. Det er vigtigt, at vi kommer rundt om hele mennesket, og ser på, hvad der ligger bag borgerens handlinger, udfordringer og ønsker, for netop at kunne støtte bedst muligt, tilføjer Celine Hjort, der er planlægger hos Svane Pleje.

Samarbejde med SOSU-skolen
Kompetenceforløbet gennemføres i samarbejde med Social- og Sundhedsskolen, hvor undervisningen foregår i hold med fokus på praksisnære øvelser og dialog.

-Vi er stolte af at være med til at løfte kompetencerne hos så mange medarbejdere i Horsens Kommune på én gang. Når forskellige faggrupper udvikler sig sammen med afsæt i deres hverdag, giver det ikke bare ny viden – det styrker også samarbejdet og forståelsen for hinanden til gavn for borgerne. Jeg ser det som et ambitiøst og vigtigt initiativ fra Horsens Kommune, som andre kommuner med fordel kan lade sig inspirere af, siger Jacob Bro, direktør for Social- og sundhedsskolen i Fredericia, Vejle, Horsens.


Det første hold startede i februar 2026, og det sidste hold forventes at afslutte forløbet i sommeren 2027.

Fakta
· Undervisningen har tre hovedtemaer: helhedspleje, borgerens selvbestemmelse og samarbejde i det tværfaglige team.

· Undervisningen tager udgangspunkt i situationer fra medarbejdernes hverdag, og mellem kursusdagene skal deltagerne afprøve nye metoder og redskaber i praksis ude hos borgerne.

· Medarbejderne arbejder blandt andet med redskaber som ’Perspektivskifte’ og ’Isbjerget’, der skal styrke forståelsen for både borgerens situation og kollegernes forskellige perspektiver på opgaverne.


